
Ψήφισμα για την Υγεία:
«Τιμοκατάλογος δεν μπαίνει στην υγεία και τη ζωή. Δωρεάν υγεία για όλους!»

Η κυβέρνηση της ΝΔ απογειώνει την πολιτική της εμπορευματοποίησης και της ιδιωτικοποίησης της Υγείας. Αντί να προσλάβει όλο το αναγκαίο μόνιμο προσωπικό για να λειτουργήσουν οι κλειστές χειρουργικές αίθουσες (σε όλη την Αττική λειτουργούν οι 130 στις 200) και να μπορούν όλοι οι ασθενείς να χειρουργούνται έγκαιρα, χωρίς να αναγκάζονται να ξανά πληρώσουν, επιβάλλει νόμιμο κρατικό “φακελάκι” στα απογευματινά επί πληρωμή χειρουργεία. Οι υπόλοιποι ασθενείς καταδικάζονται να περιμένουν στις ψηφιακές λίστες αναμονής της ντροπής. Ξέρουμε καλά ότι η απογευματινή λειτουργία θα γίνει εις βάρος της πρωινής.

Όπως ξεκαθάρισε πολλές φορές ο υπουργός Υγείας, δε σκοπεύει να προσλάβει το αναγκαίο προσωπικό για να λειτουργήσουν οι κλειστές χειρουργικές αίθουσες. Αντί γι’ αυτό δίνει τη δυνατότητα σε ιδιώτες να μπαίνουν στο νοσοκομείο και να φέρνουν ή να βρίσκουν “πελατεία”.

Με την Κοινή Υπουργική Απόφαση που δημοσιεύθηκε πρόσφατα, βγήκε ο αναλυτικός τιμοκατάλογος της ντροπής, το νόμιμο φακελάκι που θα πληρώνει ο ασθενής ανά κατηγορία χειρουργείου και η πληρωμή ανά κατηγορία εργαζομένου. Προχωράει ταυτόχρονα σε νέο “χαράτσωμα” στις διαγνωστικές εξετάσεις, τα φάρμακα, τα εμβόλια, δίνοντας επιπλέον δωράκια στους επιχειρηματίες του κλάδου από την τσέπη των ασθενών.

Οι εργαζόμενοι δεν θέλουμε και δεν πρόκειται να γίνουμε συνένοχοι στην περαιτέρω ιδιωτικοποίηση του δημόσιου συστήματος Υγείας. Απαιτούμε:

· Αποκλειστικά Δημόσια και δωρεάν Υγεία για όλους με υψηλού επιπέδου υπηρεσίες.

· Αύξηση του κρατικού προϋπολογισμού για την Υγεία.

· Μαζικές προσλήψεις μόνιμου προσωπικού όλων των ειδικοτήτων και μονιμοποίηση των συμβασιούχων.

Ως εργαζόμενοι δε θα αντιμετωπίσουμε ποτέ τον εαυτό μας ως πελάτη και την Υγεία ως εμπόρευμα. Όλοι μας ως εν δυνάμει ασθενείς έχουμε βάλει ήδη βαθιά το χέρι στην τσέπη (άμεσοι και έμμεσοι φόροι, ασφαλιστικές εισφορές) για να δικαιούμαστε αποκλειστικά δημόσια και δωρεάν Υγεία αντίστοιχη με την αλματώδη εξέλιξη της επιστήμης και της τεχνολογίας στον 21ο αιώνα. Την κατρακύλα του ξεζουμίσματός μας ΕΜΕΙΣ δε θα την ακολουθήσουμε, αλλά θα συνεχίσουμε τον αγώνα για να την ανατρέψουμε».
Για το Δ.Σ.

